
DISSERTATIO  MEDICA  INAUGURALIS 

DE 

PERITONITIDE  PUERPERALE 


NONNULLA  DE  FEBRE  PUERPERALI  HIC  PROMITTENDA. 

w 

Inter  innumeros,  quibus  genus  humanum  affligitur,  morbos,  vix  ullus 
occurrit  de  quo  tanta  inter  auctores  quoad  naturam,  causas  sedemque 
dissensio,  ac  de  illo  ,  qui  febris  puerperalis  audit.  Plurimi  enim  ut 
Hippocrates  (1),  Roderic  a  Castro  (2),  Bosquillon  (3)  eam  ab  uteri 
phlegmasia,  alii  ut  De  la  Roche  (4),  Leake  (5),  ab  intestinorum  aut 
mesenterii  inflammatione  pendere  statuunt ;  alii  ut  Puzos  (6) ,  Dou- 
blet  (7)  eam  a  metastasi  lactea  productam  autumant;  alii  ut  Petit  (8), 


(1)  De  morbis  mulierum ,  pag.  609,  Foesius. 

(2)  De  univ.  mul.  morb.  med.,  pag.  48o. 

(3)  Cullen,  elem.  de  med.  prat.,  notes  de  Bosquillon,  tom.  I.  pag.  424. 

(4)  Trait<5  sur  la  fievre  puerp. 

(5)  Observ.  prat.  sur  les  mal.  aig.  des  accoucli.  Paris,  1773. 

(6)  Dict.  des  Sciences  med.  art.  puerperal. 

(7)  Remarq.  sur  la  fievre  puerp.  Paris,  1783. 

(8)  Dict.  des  Sciences  med.,  art.  puerperal. 

Gastellier  (1) ,  exanthematicam  malignam  illam  esse  asserunt;,  alii  ut 
6W/ ( 2),  Doulcet  (3)  biliosam  ,  putridam  vero  Pf^hite  (4) ,  ^Iphonse 
Leroy  (5)  eam  profitentur ;  alii  tandem ,  quin  et  recentiores ,  ut  John- 
slon  (6),  Curtius  Sprengel  (7),  Gasc  (8)  eam  in  inflammatione  peri¬ 
tonaei  consistere  contendunt.  His  ultimis,  licet  opinionem  suam  pluribus 
cadaverum  autopsiis ,  quae  hujus  membranae  in  una  aut  variis  partibus 
inflammationem  saepissime  demonstrarunt,  probatam  esse  velint,  non 
tamen  omnino  adhaerendum  esse  mihi  videtur ,  si  inde  febrem  puerpe¬ 
ralem  semper  in  peritonaei  inflammatione  consistere  concludant. 

Peritonitis  solummodo  frequentissima  puerperarum  est  affectio  : 
1°  propter  magnam  hujus  membranae  tempore  gestationis  distensionem, 
2°  propter  suam  cum  utero  connexionem,  3°  propter  notabilem  ipsius 
cum  systemate  cutaneo  sympathiam,  4°  propter  injurias  externas,  quibus 
regio  abdominalis  tempore  graviditatis  quam  maxime  exponitur,  5°  tan¬ 
dem  propter  majorem  puerperarum  sensibilitatem ,  ob  majorem  adeoque 
in  hunc  morbum  propensionem.  Sed  quamvis  peritonitis  puerperis  fre¬ 
quentius  obvenire  soleat,  nihil  tamen  est,  cur  haec  potius  quam  caeterae 
phlegmasiae  aut  febres  primitivas  febris  puerperalis  nomine  salutetur. 

Cujuslibet  opinio  observatis ,  successu  et  cadaverum  autopsia  niti 
videtur,  et  si  ad  varias  has  affectiones,  quibus  auctores  nomen  febris 
puerperalis  imposuere  attendamus ,  eos  in  hacce  determinatione  non 
tantam  naturae  morbi  ac  puerperii  status  habuisse  rationem  facillime 
videre  est.  Jure  igitur  cel.  T-J^hite  (9)  conquestus  est,  vix  duos  auctores 
inveniri ,  qui  in  febre  puerperali  describenda  consentiunt ,  quamquam 
ipse  concedat,  unumquemque  eorum  id  fideliter  scripsisse,  quod  ipsis 
■■  ..  -  ■■  ■■  - - - - - -  .  ■  —  -  —  —  ■■■■»■  ■  .  

(1)  Traite  des  mal.  aig.  des  femines  en  couche.  Paris,  1812. 

(2)  Ratio  medendi,  vol.  2.  pag.  57. 

(5)  Dict.  des  Sciences  med.  ,  art.  puerperal. 

(4)  Avis  aux  femmes  enceint.  et  en  couch.  Paris,  1774.  pag.  184. 

(5)  Dict.  des  Sciences  med.,  art  .puerperal. 

(6)  Dissert.  de  feb.  puerp.  Edimb.,  1779. 

(7)  Inst.  path.  spec.  ,  pag.  542. 

(8)  Dissert.  sur  la  mal.  des  femmes  a  la  suite  des  conches.  Paris,  an  X. 

(9)  Op.  cit.,  pag.  210. 


in  medicinae  exercitio  observare  contigit ;  sed  hoc  nullomodo  mirum 
videbitur,  si  observemus,  nullum  esse  affectionem  acutam,  sive  localem 
sive  generalem ,  benignam  aut  malignam ,  in  quam  aliquando  puerperae 
pro  varia  organorum  dispositione  et  epidemica  constitutione  prae  caeteris 
non  incidant. 

Omnium  puerperarum  morborum  nulli  prae  caeteris  febris  puerperalis 
nomen  convenit ,  omnes  enim  characterem  suum  satis  conservant ,  ne 
omnino  incogniti  fiant,  non  tantum  apud  puerperas,  sed  et  etiam  apud 
virgines,  quin  imo  apud  ipsos  viros  observantur.  Si  partu  ingravescant 
morbi ,  lioc  ipsi  puerperio  cum  pluribus  vitae  circumstantiis  commune 
est,  non  secus  ac  dentitio  in  infantia  prima,  graviditas,  haemorrhoides, 
vulnera  ,  fracturae  ,  etc. 

Imo  cum  febris  puerperalis  idea  non  tantum  pro  diagnosi  et  prognosi 
in  errorem  inducere,  et  causa  esse  possit,  cur  habita  tantum  ratione 
status  puerperii  morbi  principium  et  natura  negligantur ,  sed  et  etiani 
ad  uniformem  et  quidem  in  casibus  maxime  oppositis  curam  conducere 
possit. 

2°  Cum  symptomata  ,  quae  ad  morbum  liunc  characterisandum  refe¬ 
runtur,  apud  alios  individuos  idque  aliis  in  circumstantiis  observentur, 
illius  characterem  constituere  non  valent. 

3°  Cum  nullomodo  unum  idemque  plurimis  naturaque  diversissimis 
morbis  nomen  imponere  conveniat,  morbi  puerperarum  non  aliter  con¬ 
siderentur  oportet,  ac  illi,  qui  caeteris  mulieribus  non  puerperis,  virgi¬ 
nibus  ac  ipsis  viris  in  quacumque  circumstantia  incidant,  habita  tamen 
semper  ratione  puerperii ,  ut  haberetur  ratio  praegnationis ,  mensium  , 
vulneris,  liaemorrlioidum ,  etc. 

4°  Cum  autem  cujusvis  et  imprimis  medici  sit  verbis  uti,  qua;  justi 
cogitationum  interpretes  sint ,  denomina  tio  illa ,  utpote  nimis  vaga ,  e 
medicina  releganda  est ,  neque  ob  antiquitatis  amorem ,  malam  scilicet 
rationem  retinenda. 

Itaque  febris  puerperalis  non  est  morbus  sui  generis  et  si  analysis 
quicl  in  arte  medica  valuerit ,  certe  maximo  cum  successu  aegrarumque 
salute  liuic  morbo  applicata  fuit:  observatae  enim  et  extricatae  fuerunt 


diversissimae  nunc  simplices  nunc  complicatae  ,  quae  puerperas  aggredi 
solent  affectiones,  ut  diversae  febres  primitivae,  variae  plilegmasiae,  non¬ 
nullae  effusiones  et  infiltrationes  plus  minusve  graves,  affectiones  quae¬ 
dam  nervosae ,  etc.  plurimae  harum  affectionum  singulatim  et  exclusive 
pro  febre  puerperali  ab  auctoribus  descripta)  fuerunt,  liinc  tantae  inter 
auctores  dissensionis  ratio,  quidquid  de  lioc  morbo  observaverunt,  des¬ 
cripsere  medici,  at  minus  recte  eosdem  ipsi  semper  characteres  attri¬ 
buerunt,  unde  tot  systemata,  tantaeque,  ut  ita  dicam,  sine  fine  lites. 

Porro  peritonitis  puerperalis  tam  facile  febribus  essentialibus  et  variis 
plilegmasiis  sociatur,  ut  non  raro  una  vel  altera  ex  ipsis  stipata  repe- 
riatur,  hinc  adhuc  ratio  deducitur  dissensionis  auctorum  inter  se,  qui 
aliquando  complicationem  pro  morbo  primario  habuerunt;  quisque  vero 
per  viam  analyseos  morbum  complexum  discernere  noverit,  quid  phleg- 
niasia,  quid  vero  febris  complicans  efficiat  facillime  deprehendet. 

Cum  dissertationis  meas  inauguralis  limites  singulas  hasce  affectiones 
singulatim  perscrutari  non  sinant ,  tantummodo  peritonitidis  simplicis 
descriptionem ;  terminationem  ;  causas  remotas ,  diagnosim ,  progno^im 
et  curandi  methodum  allegare  mihi  est  animus. 


MORBI  DEFINITIO  ATQUE  DESCRIPTIO. 


Peritonitidem  puerperalem  nuncupamus  generalem  aut  partialem  pe¬ 
ritonaei  inflammationem,  puerperas  a  secundo  ad  quintum  post  partum 
diem,  raro  citius,  saepe  vero  tardius  invadentem,  accuratis  enim  obser¬ 
vationibus  constat ,  illam  sub  finem  decimi  tertii  mensis  supervenisse. 
Symptomata,  hunc  morbum  concomitantia,  in  prodroma,  pathognomica 
et  sympathica  rite  dispescuntur,  ac  sequentia  habentur. 

Symptomata  prodroma:  peritonitidem  puerperalem  ut  plurimum  prae¬ 
nuntiant  horror  plus  minusve  longus ,  cui  subsequitur  calor  magis 
minusve  intensus  et  praeternaturalis ,  revertitur  quandoque  horror , 
quandoque  nullus  observatur,  inquies  insignis,  lassitudo,  summus  artuum 
torpor ,  anxietas  nec  non  cephalalgia ,  prodroma  haec  ratione  majoris 

puerperarum  sensibilitatis  et  irritabilitatis  raro  dui  perstant ,  quin  alia  , 
et  ad  morbum  magis  pertinentia,  signa  oboriantur. 

Symptomata  pathognomica  sive  localia :  morbum  existentem  docent 
dolor,  mox  in  lumbis,  hypogastrio,  umbilico  seu  per  totum  abdomen 
perceptus  ac  inflammatis  tunicis,  serosis  proprius,  pungens  nempe,  dila¬ 
cerans,  dilanians,  solus  supinus  possibilis  decubitus;  abdomen  attactus 
vel  levissimi  adeo  impatiens  est,  ut  remedii  alicujus  topici  applicatio¬ 
nem  aut  ipsarum  etiam  stragularum  pondus  vix  sustinere  possit ,  ad 
volumen  quandoque  stupendum  exsurgit,  superveniunt  singultus,  nau¬ 
sea,  vomitus,  constipatio,  aliquando  diarrhsea ,  quae  quidem  a  variis 
auctoribus  ut  colluviei  gastricae  indicia  habita  sunt ,  nobis  autem  judi¬ 
cantur  localis  affectionis  signa,  aliis  quoque  nonnullis  phlegmasiis  com¬ 
munia,  inflammato  enim  peritonaeo,  organa  huic  membranae  subjacentia 
plus  minusve  in  exercendis  functionibus  afficientur,  licet  aliunde  illaesa 
sint,  quemadmodum  delirium  araclinoidis  saepissime  illaeso  encephalo 
testatur.  Pari  itaque  ratione  aut  singultus  aderunt  aut  nauseae,  vomitus, 
constipatio  aut  diarrhaea,  prout  pars  peritonaei  inflammata  vel  diaphrag¬ 
mati  ,  vel  ventriculo ,  vel  intestinis  respondebit ;  solis  ergo  nausea  et 
vomitu  indicantibus ,  evacuationes  instituere  prudentis  medici  non  erit. 

Symptomata  generalia  seu  sympathica  :  huc  imprimis  spectat  pulsus, 
qui  ut  in  reliquis  viscerum  abdominalium  phlegmasiis  frequens,  parvus, 
contractus  observatur;  respiratio  brevis,  anxia,  sublimis  costarum  scili¬ 
cet  elevatione  minima  diaphragmatis  depressione ;  quandoque  tussis 
habetur  rara,  profunda  dolorem  ut  summum  augens;  facies  tristis  est, 
pallida,  contracta;  oculi  languidi  et  lacrymantes;  lingua  sicca  est,  alba 
aut  rubra  ;  cutis  sicca ,  calida ;  urina  pauca  est  rubra ;  flaccescunt 
mammae  vel  ob  defectum  secretionis  lacteae ,  vel  ob  secreti  retrocessio¬ 
nem  :  hinc  multi  lactis  metastasim  hujus  morbi  causam  et  originem 
duxerunt ;  nos  autem  hanc  detumescentiam  quandoque  causam  saepius 
vero  effectum  arbitramur :  idem  dicendum  de  lochiis ;  quorum  tamen 
suppressio  non  constanter  in  hoc  morbo  accidit.  Illam  suppressionem 
signum  morbi  non  esse  pathognomicum  constat  ex  eo ,  quod  ipsa  vel 
existente  vel  absente  morbum  aeque  saevientem  videre  sit. 

TERMINATIO. 

Terminatur  hic  morbus  resolutione ,  suppuratione ,  gangraena  aut 
inflammatione  chronica. 

1°  Resolutionem  benignissimum  hujus  morbi  exitum  fieri,  annuntiat 
omnium  a  quinto  ad  decimum  diem  symptomatum  remissio  ,  pulsus  e 
frequenti  ac  parvo  fit  lentus  et  amplior,  dolores  sensim  sensimque  di- 
minuuntur ,  organa  omnia  ad  functionem  redeunt  naturalem ,  motus 
faciliores  evadunt. 

2°  Suppurationem  sive  exsudationem  purulentam  locum  habere  versus 
sextum  aut  septimum  diem  docent  absentia  signorum  resolutionis,  horri¬ 
pilationes  irregulares,  dolor  ex  pungente  in  gravati vum  mutatur,  reliqua 
symptomata  perstant,  febrisque  supervenit  hectica.  Hanc  exsudationem 
fieri  posse  post  multos  a  partu  menses  experientia  constat,  quando  sci¬ 
licet  peritonaei  inflammatio ,  solitum  terminationis  tempus  praetergressa 
ad  statum  chronicum  transit :  fluidum  autem  illud  in  abdominis  cavo 
collectum  ,  si  neque  naturae  viribus ,  neque  ullo  medicamine  aut  arte 
chirurgica  expelli  queat,  mortis  causa  inevitabilis. 

3°  Gangraenam  haud  raram  hujus  morbi  terminationem  testantur 
omnia  cadaverum  extispicia,  hanc  fieri  docent  subita,  insperata,  repen¬ 
tina  symptomatum  inflammatione  antea  vehementium  cessatio ,  pulsus 
parvus,  contractus,  intermittens,  prostratio  virium  summa,  tandemque 
mors. 

4°  Morbum  ad  statum  chronicum  transivisse  novimus  ex  solito  termi¬ 
nationis  tempore  jam  jam  transacto,  ex  symptomatibus  eisdem  minori 
vero  gradu  et  intensitate  perstantibus  magisque  remittentibus;  abdomen 
manet  tensum  parvoque  dolore  affectum;  vomitus  per  intervalla  redeunt, 
febris  lenta  accedit,  atque  marasmo  aegrae  ut  plurimum  pereunt.  Symp¬ 
toma  notatu  dignum ,  quod  peritonitidem  puerperalem  chronicam  fre¬ 
quenter  comitatur,  est  ipsius  seri  exhalatio  aucta,  unde  hydrops  nascitur 
secundarius. 

AUTOPSIA. 

Quum  pliasnomena  in  cadaveribus  obvia  differant  pro  varia  morbi 
terminatione ,  guumque  inter  funestos  morbi  exitus  frequentius  locum 
liabeat  suppuratio,  sequitur,  ut  plurimum  in  abdomine  peritonitide 
puerperali  extinctarum  reperiri  collectionem  materiei  seroso-purulentae, 
cui  innatant  flocculi  plus  minusve  magni ,  quandoque  densi  et  lactis 
coagulo  colore  atque  figura  haud  absimiles ,  natura  tamen  omnino  diversi , 
et  non  a  metastasi  lactea,  sed  sola  in  naturali  secretione  humoris  lym¬ 
phatici  alteratione  producti ;  solet  tamen  haec  materies  consistentia  et 
quantitate  variare,  modo  in  tanta  copia  reperitur,  ut  videantur,  ut  ita 
dicam,  intestina  illi  innatare,  modo  pus  majoris  consistendas  varias  la¬ 
minas  albuminosas  in  peritonaeo  format. 

Si  gangraena  aegrae  obierunt,  in  cadaveribus  invenitur  liquidum  puri- 
forme  foetidissimum;  peritonaeum  punctis  ac  maculis  nigris,  rubris  va¬ 
riegatum  ,  facile  disrumpi  patitur. 

Tandem  qualiscumque  hujus  morbi  fuerit  terminatio,  ne  quidem  re¬ 
solutione  excepta,  varias  peritonaei  partes  inter  se  adhaerentes  frequenter 
reperimus  nec  non  pseudo-membranas ,  quae  intestina  nunc  inter  se , 
nunc  cum  vicinis  partibus  alligant. 

CAUSiE  REMOTiE. 

Causae  peritonitidem  puerperalem  producentes  in  duas  classes  commode 
dispescuntur,  quarum  altera  praedisponentes,  altera  vero  efficientes  com¬ 
plectitur. 

Puerperas  in  universum  omnes  ob  varias  atque  multiplices  ex  triplici 
graviditatis  nempe,  partus  ac  puerperii  statu  pullulantes  causas,  ad  hunc 
morbum  plus  minusve  proclives  esse,  modo  insinuavimus;  prae  reliquis 
autem  disponuntur  mulieres  sensibiliores  et  plethoricae ,  illae  quoque, 

quae  aci  ultimum  graviditatis  tempus  frequens  vertigini  aut  cephalaeas 
obnoxias  fuerunt,  quas  nimis  solito  exercitio  vacarunt,  et  omnium  maxime, 
quibus  partus  fuit  laboriosus,  sive  naturalis  sive  artificialis,  manu  rudiori 
aut  difficili  et  incauta  saepius  instrumentorum  in  uterum  intromissione 
absolutus,  quibus  violenta  placentae  facta  fuit  extractio,  tandem  quibus 
subita  in  exercitio  variarum  functionum  fit  mutatio. 

Quae  maxime  huic  morbo  favent,  causae  efficientes  sunt:  vestimento¬ 
rum  abdomen  arctius  cingentium  et  comprimentium  actio,  ventris  a 
foetu  vix  liberati  fasciarum  ope  vexatio,  insatiabilis  ciborum  quorumvis 
ingluvies,  abusus  liquorum  alcoholicorum;  epidemicae  quaedam  consti¬ 
tutiones  inflammationibus  faventes,  vernale  tempus,  subita  frigoris  im¬ 
pressio  praecipue  dum  citius,  quam  par  est,  e  lecto  surgunt;  injectiones 
frigidae,  astringentes  in  vaginam  et  uterum  factae,  fomenta  ejusdem 
naturae  abdomini ,  vulvae  aut  femoribus  applicata  ;  secundinarum  aut 
lochiorum  in  cavo  uteri  retentio,  vomitoria  et  purgantia  incongrue  pro- 
pinnata;  animi  pathemata,  ut  terror,  ira,  gaudium,  tristitia,  quorum  fu¬ 
nesti  effectus  in  puerperis  ob  majorem  ,  qua  gaudent,  sensibilitatem  velie- 
mentiores  plerumque  esse  solent,  etenim  cel.  Franch  ,  »  solam  campanae 
y>  sonitus,  quae  moribundis  pulsare  solet,  perceptionem  puerperis  aspectu 
y>  sanissimis,  sed  ob  plurium  jam  ex  partu  matrum  obitu  perterrefactis, 
»  fatalem ,  febrisque  puerperalis  mox  occasionem  fuisse  ,  sese  novisse 
y>  refert.”  (1). 

Inter  causas  peritonitidem  puerperalem  evolventes  quoque  numeranda 
veniunt :  habitatio  in  locis  humidis  atque  depressis  ,  subitaneae  atmos- 
phaerae  vicissitudines,  respiratio  aeris  liumidi,  inquinati,  non  sat  frequens 
renovati,  ut  in  carceribus  et  hospiciis  non  raro  obtinet;  tandem  colluvies 
gastrica  ,  haec  tamen  non  exclusive  pro  sola  peritonitidis  causa  aut  com¬ 
plicatione  habenda  est;  experientia  enim  constat,  eam  nunc  praecedere, 
nunc  cum  peritonitide  invadere  aut  subsequi :  in  priori  casu  saburalis 
affectio  sympathicae  peritonitidis  erit  causa ,  in  altero  vero  peritonitidis 
primitivae  erit  complicatio  ,  quae  quidem  distinctio  in  curandi  methodo 
est  observanda. 


- 


(i)  Epit.  de  cur.  hom.  morb.,  lib.  2.  pag.  2o5. 

Si  morbus  a  colluvie  gastrica  originem  clueat,  tunc  modo  sub  finem 
graviditatis  solent  observari  ejus  signa,  quae  quandoque  parvi  habentur 
et  graviditatis  incommodis  attribuuntur.  Sunt  autem  illa  signa  parva 
febris,  constipatio,  anorexia,  lingua  crusta  flava  obsessa,  epigastrii  dolo¬ 
res,  sequitur  partus,  cui,  licet  caeteroquin  fausto,  borror  mox  calorque 
succedunt ,  cephalalgia  ,  praecordiorum  anxietas ,  nausea  ,  vomitus  mate¬ 
riei  biliosae;  pulsus  initio  plenus  fit  frequens,  parvus;  dolores  abdomi¬ 
nis  intensissimi  nunc  fixi  nunc  per  totum  abdomen  dispersi,  locliiorum 
quandoque  suppressio  aut  eorum  fluxus  irregularis  habetur,  quod  hic 
peritonitidis  videtur  esse  effectus. 

DIAGNOSIS. 

Ut  hujus  morbi  stabiliatur  diagnosis ,  neque  cum  aliis  puerperas  quan¬ 
doque  oborientibus  affectionibus  confundatur ,  ad  symptomatum  modo 
commemoratorum  originem,  naturam  atque  decursum  quam  maxime  est 
attendendum;  haec  enim  non  raro  per  morbi  decursum  ita  complicantur 
et  intricantur,  ut  aliorum  morborum  formam  aliquantenus  referant. 
Praecipui  vero,  quibuscum  peritonitis  puerperalis  confundi  potest,  et  a 
quibus  secernenda  videtur,  morbi  sunt:  1°  reliquae  viscerum  abdomina¬ 
lium  phlegmasiae ,  2°  rheumatismus  musculorum  abdominalium  acutus, 
3°  colica  intestinorum  spasmodica,  4°  febris  lactea,  5°  dolores  aliaque 
incommoda  partum  plerumque  sequentia. 

A  reliquis  viscerum  abdominalium  phlegmasiis  quibusdam  in  circum¬ 
stantiis  perquam  difficile  dignoscitur ,  ab  bis  tamen  tum  symptomatibus 
suis  pathognomicis ,  tum  signis  cuique  organo  inflammato  proprii  et  ex 
ejus  functionis  laesione  praecipue  desumendis,  quodammodo  distinguitur. 

A  rheumatismo  musculorum  abdominalium  acuto :  dolore  in  peritoni¬ 
tide  puerperali  magis  fixo,  pyrexia  continua  nec  non  turbis,  quae  in 
digestionis  functione  locum  habent,  denique  anxietate  majori  et  pulsuum 
exilitate. 

A  colica  intestinorum  spasmodica:  absentia  pyrexiae,  doloris  intermis- 

sione  et  quia  pressione  et  frictione  ipse  seciatur,  atque  flatus  sat  fre¬ 
quenter  cum  doloris  levamine  per  anum  prorumpunt. 

A  febre  sic  dicta  lactea :  pulsu  in  liac  forti  et  evoluto ,  rubore  faciei , 
mammarum  intumescentia,  et  quia  sudoribus  universalibus  et  lactis  se¬ 
cretione  altero  aut  tertio  die  saepissime  solvitur;  econtra  in  peritonitide 
puerperali  pulsus  frequens  et  parvus  observatur,  pallet  facies,  ubera 
detumescunt,  et  pertinacius  ut  plurimum  perstat. 

A  doloribus  aliisque  incommodis  partum  excipientibus:  haec  causam 
sedemque  peculiarem  non  raro  agnoscunt,  atque  symptomata  offerunt 
specialia,  quibus  illorum  diagnosis  facile  statuitur. 


PROGNOSIS. 


Cum  prima  morbi  principia,  pro  doloribus  partum  naturaliter  sequen¬ 
tibus,  aut  pro  febris  lacteae  effectu  habita,  quandoque  negligantur,  cum 
peritonaeum  cum  organis  ad  vitam  maxime  necessariis  intimam  habeat 
connexionem,  cumque  peritonitis  puerperalis  acutissime  procedere  soleat, 
hoc  innixi  principio,  morbum  esse  gravissimum,  ac  ut  plurimum  in 
mortem  abire,  asserunt  omnes  practici.  Variat  tamen  periculum  pro  varia 
complicatione ,  aegrae  statu  varioque  morbi  exitu :  sic  minus  periculosa 
est  peritonitis  simplex,  quam  ejus  cum  febribus  primitivis  aut  caeteris 
phlegmasiis  complicatio :  minus  periculi  involvet  si  benigna  resolutione  , 
quam  si  suppuratione  terminetur.  In  genere  eo  pejor  puerperae  status 
est,  quo  citius  eam  hoc  malum  invadit,  quo  vehem  en  tior  illius  ingressus, 
quo  sensibilior,  debilior  vel  a  natura  vel  ob  praegressi  partus  labores  ipsa 
mulier;  quo  vehementior  dolor,  ustionis  internae  sensus,  inquietudo, 
anxietas,  dyspnaea;  quo  manifestior  abdominis  tumor  ac  tensio  vigente 
licet  diarrhaea;  quo  pertinacior  vomitus  et  quo  tardius  in  morbo  sine 
dolorum  levamine  apparet;  quo  frequentior,  exilior  pulsus,  quo  magis 
tandem  singultus  et  suspiria  urgent. 

Gradatirn  superveniens  dolorum  cessatio,  in  alterutrum  latus  conversio, 
lingua  hurnida,  abdomen  molle,  mammarum  a  lacte  intumescentia,  lo- 

ciliorum  fluxus ,  urina  sedimentosa ,  somnus  reficiens ,  sed  praecipue 
pulsus  si  ex  celerrimo  sensim  fiat  tardior  et  moderatior,  optimum  indicium 
praebent. 

CURA. 

Cum  medicina  sit  ars  sanitatem  tuendi  et  morbos  debellandi ,  liaec 
ipsius  pars  recte  in  profilacticam  et  curativam  dividitur. 

PROPHYLAXIS. 

Praecipua  medentis  ac  felicior  certe  cura  in  avertenda  a  puerperis 
tam  dira  aegritudine  consistit,  atque  per  totum  puerperii  tempus  haec 
continuetur,  oportet  5  hinc  in  prudenti  tum  corporis  tum  ipsius  mentis 
regimine,  in  causarum  liujus  morbi  enumeratarum  aversione,  in  summa 
atmosphaerae  puritate,  in  frigoris  et  caloris  recto  moderamine,  in  promo¬ 
vendo  blandissimis  auxiliis  nec  praecipitando  tum  ipsius  foetus  tum  se¬ 
cundinarum  exclusionis  opere,  in  secretionum  imprimis  lacteae  et  uterinae 
ad  naturae  nutum  directione,  et  in  ita  disponendis  puerpera  et  adstan- 
tibus,  ut  ne  quid  bono  naturae  molimini  aut  verae  curationis  efficaciae 
contrarium  liat,  potissimum  curae  prophylacticae  versatur  argumentum. 

((  Porro  oportet  ut  medicus  non  tantum  ipse  se  praestet  agentem  ne- 
»  cessaria,  sed  et  etiam  adstantes,  et  aegrum,  et  res  externas  ad  ea 
»  peragenda  comparet  (1).” 

Nihil  quam  hoc  magnum  divi  Hippocratis  effatum  hic  exequi  difficilius 
et  aegris  et  adstantibus  semper  veritati  repudiandae  et  errori  admittendo 
proclivibus. 

CURATIO  CURATIVA. 

Cum  morbus,  de  quo  agitur,  tam  citum  habeat  exitum,  ut  intra 


(1)  Iiipp.  apii.  1.  sect.  i. 

paucos  dies,  quin  imo  intra  paucas  horas  infausto  terminetur  exitu;  re¬ 
cognoscendas  ipsius  existentias  summa  cura  studebit  medicus;  cumque 
non  nisi  habita  ratione  causarum,  complicationis,  terminationis  et  periodi 
bona  institui  possit  cura;  quid  in  morbi  principio,  quid  in  decursu 
agendum  sit,  videamus.  In  ipso  morbi  principio  interest ,  mox  horroribus 
ac  rigori  occurrere,  quod  tum  infusis  leniter  aromaticis,  tepidis,  tum, 
extremitatibus  frigentibus,  fotu  emolliente  ad  pedes,  tum  radicis  ipeca-. 
cuanliae  refracta  dosi  praestare  licebit;  hac  enim  ipecacuanhae  dosi  sen- 
sibilitatis  excessus  quasi  in  membranam  mucosam  revelletur,  et  excitando 
transpirationem  cutaneam  spasmus  solvetur. 

Sed  in  decursu  morbi,  determinata  peritonaei  phlegmasia,  non  tantum 
praedicta  remedia  inelficacia,  sed  summe  contraria  forent;  tunc  enim 
tota  in  ipsam  partem  dirigenda  est  medicamentorum  vis  atque  ratio  : 
itaque  hirudines  abdomini ,  ano,  aut  genitalibus  externis  applicandae; 
quarum  quidem  applicatio  pro  variis  circumstantiis  reiteranda  est,  donec 
quid  solaminis  produxerint;  epithemata  tepida,  calida,  abdomini  appli¬ 
canda,  interne  dandi  potus  emollientes,  mucilaginosi,  aciduli  refrigeran¬ 
tes,  parum  narcotici,  ut  decoctum  hordei,  althaeae;  infusio  herbarum 
emollientium,  serum  lactis,  emulsiones  cum  gummi  arabici  solutione, 
enemata  emollientia,  balnea  tepida,  sed  haec  difficilem  situm  et  motus 
difficiliores  exigendo,  et  quietem  mulieris  perturbando,  minus  prosunt. 

Quod  si  vero  causae  praecesserint  evidentes,  quae  inflammationem  in¬ 
tensam  excitare  potuerint ,  si  pletliorica  et  robusta  fuerit  puerpera ,  si 
constitutio  annua  morbis  inflammatoriis  producendis  faveat,  tunc  vena 
ut  in  caeteris  phlegmasiis  aperienda,  certo  tamen  puerperae  status  habito 
respectu  ,  cum  sanguinis  deperditio  hic  maxime  ad  statum  adynamicum 
disponat.  Insuper  alia  praedicta  remedia  adhuc  adbibenda;  conveniunt 
et  derivantia,  ut  suctus  tum  ab  infantibus,  catulis  aut  mechanice  factus, 
cucurbita  ad  mammas,  irritantia,  quae  eo  erunt  efficaciora,  quo  citius 
et  ante  morbi  invasionem ,  exigua  adhuc  peritonaei  irritatione  ,  fuerint 
applicata.  Yesicantia  in  morbi  statu  non  conveniunt,  tunc  enim  irrita¬ 
tionem  et  reactionem  generalem  adaugent  ,  neque  in  peritonitide 
chronica  tanto  successu  ac  in  ejusdem  naturae  pleuritide  adhibentur, 

praesertim  subjectis  macilentis,  etenim  propter  affinitatem  loci  affecti 
acutum  characterem  morbo  afferunt,  et  quandoque  inflammationem  ipsis 
musculis  abdominalibus  communicant;  nonne  melius  ut  rubefacientia 
adhiberentur  et  extremitatibus  inferioribus  applicarentur  ?  Diminutis 
doloribus  si  agitatione  et  insomnia  adhuc  crucientur  aegrae,  ad  narcotica 
confugiendum  est. 

Si  colluvies  primarum  viarum  peritonitidem  produxerit,  tunc  evacuantia 
adbibenda  sunt;  in  administratione  vero  evacuantium  attendendum,  num 
gastrica  an  intestinalis  sit  colluvies,  nam  ut  dicit  Hippocrates ,  quo  natura 
vergit  eo  ducendum.  Si  superior  habetur  cardiae  praemorsus,  cibi  fastidium, 
os  amarulentum,  lingua  flava  vel  albida,  nausea  cephalalgia  supraorbitalis, 
vertigo  tenebricosa ,  tonnitus  aurium ;  sin  inferior ,  tensio  abdominis , 
borborygmi,  flatus,  ructus,  femorum,  praesertim  genuum,  gravitas  (1). 

Gastrica  colluvies  emesi  expellenda  :  huic  scopo  radix  ipecacuanbae  et 
tartarus  emeticus  (tartris  potassae  antimoniatus)  pro  variis  circumstantiis 
adhibenda  et  pro  symptomatum  pertinacia  repetenda;  intestinalis  vero 
enematibus  et  laxantibus  eluenda:  manna  tamarindi,  cassia,  oleum  ricini, 
sales  neutri,  cremor  tartari  (tartris  acidulus  potassae)  praescribenda:  quae 
quidem  in  hoc  casu  tanto  cum  successu  quam  emetica  in  priori  adbibentur. 

Si  colluvies  gastrica  in  statu  peritonitidis  superveniat,  et  gastrica  et 
inflammatoria  signa  aeque  intensa  sint,  tunc  antiplilogistica  adhibenda 
sunt,  etenim  emetica  peritonitidis  hic  affectionis  primitivae  intensitatem 
valde  augerent,  ubi  econtra  peritonitidem  sympathicam  colluvie  gas¬ 
trica  productam  magno  successu  impugnarent.  Si  in  morbi  decremento 
superveniat  gastrica  colluvies ,  ipso  apparitionis  momento  evacuantibus 
et  diluentibus  expellenda  erit.  Evacuantia  excipient  potus  emollientes 
mucilaginosi,  refrigerantes  aciduli,  fomenta  emollientia. 

Quidquid  hunc  morbum  produxerit,  quaequas  etiam  adhibita  remedia, 
si  ad  duodecimum  aut  decimum  quintum  diem  timenda  veniat  suppu¬ 
ratio  aut  inflammatio  chronica  ,  hirudines  abdomini  ac  irritantia  ad 
mammas  non  raro  cum  fructu  applicantur ;  posita  vero  suppuratione , 


(i)  Aph.  17  et  20.  sect.  18. 

parva  salutis  spes  erit,  haec  licet  periculosissima j  quandoque  tamen  na¬ 
turae  viribus  aut  artis  subsidio  feliciter  curatur,  nempe  materiem  seroso- 
purulenlam  per  collatoria  naturalia  aut  arte  chirurgica  evacuando  et  vires 
vitales  erigendo. 

Huius  materiae  per  vias  naturales  evacuationem  provocamus  tonicis  ac 
diureticis,  ut  decocto  graminis,  cichorei,  succo  cerefolii,  nasturtii  aqua¬ 
tici ,  vino  albo  cum  nitro  (nitrate  potassae)  terra  foliata  tartari  (acetate 
potassae)  scillae  praeparatis,  frictionibus  abdominis 5  adhibitis  autem  reme¬ 
diis  appropriatis,  si  tumor  abdominis  non  diminuatur,  si  minutis  aut 
plane  profligatis  doloribus,  materies  seroso-purulenta  in  magna  copia 
existat,  ac  respiratio  maneat  difficillima,  ejusdemque  materiei  fluctuatio 
persentiatur,  num  tunc  ad  paracentesim  recurrendum?  Hujus  operationis 
successu  in  similibus  casibus  institutae  exempla  referunt  Doublet ,  Le~ 
pelletier  et  Pujol  (1). 

Cum  haec  operatio  nullum  involvat  periculum,  dubia  salus  despera¬ 
tione  tutior  erit ,  et  uti  Celsus  refert  anceps  remedium  potius  quam 
nullum  experiri  oportet. 

Si  pus  majoris  ut  plurimum  consistentiae  abcessus  ad  exteriora  formet, 
ejus  exitus  sive  emollientium  applicatione,  sive  instrumenti  chirurgici 
ope  parvo  facto  foramine  promovendus  erit. 

In  curanda  peritonitide  puerperali  cum  aliis  phlegmasiis  aut  febribus 
populariter  grassantibus  complicata,  harum  complicationum  habenda  est 
ratio. 

(1)  Dict.  des  scien.  med.,  art.  puerperal. 

POSITIONES. 


i. 


Febrem  puerperalem  essentialem  non  existere , 
patet. 


II. 


ex  dissertatione  nostra 


Morbos  quam  plurimos ,  stante  virus  vaccino  in  juniori  praecipue  aetate 
oborientes,  huic  virus  adscribendos  non  esse  sustinemus. 

III. 

Venae  sectio  non  est  necessario  membri  alicujus  amputationi,  aliisve 
gravioribus  chirurgiae  operationibus  praemittenda. 

IV. 


In  tractandis  ictericis  ad  excrementa  potius  quam  ad  colorem  cutis 
flavum  est  attendendum. 

V. 

Praestat  placentam  in  utero  naturae  relinquere,  quam  vi  majori  ex¬ 
trahere. 

VI. 


Diathesim  cancrosam  existere  admittimus. 

VII. 


A  dolore  diuturno 
sect.  VII  apii.  22. 


partium  circa  ventrem,  suppuratio,  malum.  Hipp. 
VIII. 


Omnia  ex  ratione  facienti,  et  non  secundum  rationem  evenientibus, 
non  transeundum  ad  aliud,  manente  eo,  quod  visum  est  ab  initio. 
Hipp.  sect.  II.  aph.  52. 


jHidi  et  nihil  quod  art.  56.  Legis 
Hcad.  adversetur  reperi. 

F.  E.  VERBEECK , 

F.  Med.  h.  t.  Decanus. 


